《南关道中》
明代·苏民怀

我行入南中，事事皆殊傀。怪石马蹄生，好峰当面起。

竖者如鍪牟，蹲者似犀兕。是时春仲交，草木渐畅美。

风雨所摧残，瘴雾所煎靡。石壁馀嶙峋，点缀互苍紫。

嘤嘤春鸟鸣，湜湜泉流弥。带刀椎髻奴，出入俱妻子。

伐木响山椒，时闻深涧底。窈窕转前旌，鼓角馀声里。

边吏远来迎，骑踏旄头驶。古称花面蛮，于今亲见矣。

其言虽侏𠌯，其俗尚淳俚。愧彼中华人，衣冠盛包匦。

机械互纷拿，文墨相宛委。徒工鞶帨姿，何裨结绳理。

子欲居九夷，无乃意为是。

作者简介：苏民怀，字子仁，一字懋德。南海人。明世宗嘉靖四十三年（一五六四）举人。初官赵州，入为国子监丞，迁刑部主事，改户部，历郎中，终朗宁知府。著有《吹池稿》。清温汝能《粤东诗海》卷三二有传。